Dame i gospodo, uvažene kolegice i kolege izaslanici, nazočni predstavnici Vijeća ministara BiH, poštovani predstavnici medija srdačno vas pozdravljam i otvaram 9. žurnu sjednicu Doma naroda Parlamentarne skupštine BiH. [[INTONIRANJE HIMNE]] Sjednici je nazočno 14 izaslanika, od kojih 4 iz bošnjačkog naroda, 5 iz hrvatskog naroda i 5 iz srpskog naroda. Kolega Bakir Izetbegović je najavio kašnjenje na dolazak na ovu sjednicu. Za 9. žurnu sjednicu predlažem sledeći Dnevni red 1. Usvajanje Zapisnika 8. žurne sjednice Doma naroda Parlamentarne skupštine BiH; 2. Zahtjev Zastupničkog doma Parlamentarne skupštine BiH za razmatranje Prijedloga zakona o izmjenama Zakona o trošarinama u Bosni i Hercegovini po žurnom postupku, u skladu s člankom 124. Poslovnika Doma naroda, broj: 02-02-1-298/22 od 11. 3. 2022. Ovo je usuglašeni dnevni red Kolegija Doma naroda. Javlja li se netko za riječ, ima li izmjena i dopuna ovog dnevnog reda? Imamo prijavljena, prijavljenog kolegu Zlatka Miletića. Izvolite.
Hvala lijepo gospodine predsjedatelju. Oprostite mi svi, evo, da na trošim vrijeme na pozdravljanje, iskoristiću priliku da vas sve u sali srdačno pozdravim i da vam poželim uspješan rad. Gospodine predsjedatelju ono što mene interesuje, s obzirom na dokumentaciju koju smo dobili u današnjem dnevnom redu, a imajući u vidu preambulu na koji se pozivate, a to je član ili članak 58. Poslovnika Doma naroda Parlamentarne skupštine za sazivanje žurne ili hitne sjednice, ja moram i radi informisanja javnosti Vas podsjetiti još jednom da smo mi 11.03. znači nas grupa od pet izaslanika/delegata ovog Doma zatražili održavanje žurne i hitne sjednice i da smo tražili da se na istu uvrsti jedna tačka dnevnog reda, ali sa razmatranjem izmjena i dopuna dva zakona. Znači, jedan zakon, ovaj predmetni koji je stavljen na dnevni red i izmjene i dopune zakona kad je u pitanju PDV. 2 Pa Vas molim, ukoliko ste u mogućnosti, da mi objasnite kako i na koji način i s kojm pravom i gdje to piše u Poslovniku imate pravo da minimizirate zahtjev nas pet izaslanika i da skinete ono što smo tražili kao tačku dnevnog reda, to su izmjene i dopune Zakona o PDV-u, jel' koliko sam ja pročitao i koliko se ja razumijem u pravo, u članku ili članu 58. to nigdje ne stoji? Zaista, šta hoću da Vas zamolim, ja ne kažem da su kad je u pitanju, kad su u pitanju izmjene i dopune tog zakona ispunjene, uvjetno rečeno, sve procedure da bi njega razmatrali ili da bi donijeli konačnu odluku da li želimo da ga prihvatimo ili ne, a u svakom slučaju mislim da se on morao naći kao tačka dnevnog reda, a onda eventualno da se dogovorimo da li su sve procedure u smislu Poslovnika ispunjene ili nisu. Hvala Vam lijepo.
Hvala Vama. Kolega Bećirović, izvolite.
Dame i gospodo, ja imam dvije intervencije kada je riječ o dnevnom redu i mislim da su i jedna i druga od kapitalne važnosti za BiH. Prvo želim reći da državni organi BiH ne smiju biti mjesta gdje se opstruira, odugovlači, a pogotovo ne gdje se blokira evropski put BiH. Evropski standardi, evropski principi, to nisu fraze, to nije magla, mi ih moramo svjedočiti konkretnim djelima. Imajući to u vidu želim reći da danas imamo priliku da djelima pokažemo svoje opredjeljenje za evropske standarde i za ubrzanje našeg puta u Evropsku uniju. Shodno tome predlažem da na današnjoj sjednici u dnevni red uvrstimo tri vrlo važna zakona za naš put ka Evropskoj uniji, to su Prijedlog zakona o sprečavanju sukoba interesa, Prijedlog zakona o izmjenama i dopunama Visokog sudskog i tužilačkog vijeća i Prijedlog zakona o izmjenama i dopunama Zakona o javnim nabavkama. Podsjećam, riječ je o zakonima koji su sadržani u 14 prioriteta, koji su dostavljeni BiH od strane Evropske komisije i ako ih usvojimo, a već su usvojeni na Predstavničkom domu, BiH ima puno pravo da zatraži kredibilan, status kredibilnog kandidata za Evropsku uniju. Moram reći da ne bi bilo nikakvih dilema za ova tri zakona isključivo je nadležna i odgovorna Parlamentarna skupština BiH i mi danas imamo priliku pokazati da li zaista na djelu i iskreno smo opredjeljeni za evropske integracije ili to ostaje samo na nivou fraza. Druga intervencija odnosi se na sledeću činjenicu, naime 24. februara je počela agresija Ruske Federacije na Ukrajinu, ja sam čekao prvih sedam dana da od strne i Kolegija našeg Doma dođe neki dokument gdje bi se i mi izjasnili kao delegati u Domu naroda o ruskoj agresiji na Ukrajinu. Kako do toga nije došlo 02. marta ove godine dostavio sam zahtjev za održavanje hitne sjednice u roku od tri dana i naravno tekst Deklaracije osude ruske agresije na Ukrajinu. Nažalost, predsjedavajući niste se očitovali o tom mom prijedlogu i niste sazvali hitnu sjednicu, a mislim da i te kako i mi u Domu naroda moramo imati svoj stav o tome, kao što ga ima i cijeli svijet. Ne možemo biti neutralni naspram ruske agresije na Ukrajinu, neutralnost bi značila da smo na strani Putinovog režima, Sjeverne Koreje, Eritreje i Sirije, a mi na toj strani historije ne bi trebali biti. Imajući to u vidu želim da saznam – zbog čega niste sazvali tu sjednicu Doma naroda? Ako možete odgovoriti, kako bi mogao dalje predložiti u vezi s tim. 3
Hvala lijepo, kolega Bećirović.
Je li ima odgovor na ovo pitanje?
Kolegica Majkić. Dobićete, naravno, odgovor. Kolegica Majkić, izvolite.
Ja nemam ništa što je vezano za dnevni red, ali hoću kao prethodno pitanje da Vas zamolim da kao predsjedavajući Doma naroda, a zbog stanja koje je stvoreno u javnosti vezano za ovu sjednicu, odnosno naročito za onu sjednicu koja je planirana za 24. želim da kažete nekoliko razloga zbog kojih je sjednica zakazana ovako kako je zakaza. Podsjećam, da u Kolegiju sjede tri člana iz reda sva tri konstitutivna naroda i da bez takve odluke Kolegija ne može doći do sazivanja sjednice i da je ona sazvana za 24. Potom je na zahtjev pet delegata od kojih, gle začudo, jedan iz Kluba SDA, gdje se, gdje je njihov predsjednik sjedi u Kolegiju i prihvatio sjednicu za 24. odjednom je Asim Sarajlić potpisao i saziv za hitnu sjednicu. Pa mislim, stvorili smo haos u javnosti ovakvim ponašanjem. Dakle, neki su neprincipijelni, neki se ne drže pravila utvrđenih, neki se ne drže Poslovnika, ovaj Parlament sve manje liči na parlament. Zato mislim da taj podatak nam nedostaje i ja Vas, predsjedavajući, molim da kažete nekoliko riječi, naročito vezano za obaveze iz ovog prethodnog vremena koje su bile na različitim nivoima, različitnim mjestima. Hvala Vam unaprijed.
Hvala i Vam, kolegice. Imamo ispravak krivog navoda, kolega Sarajlić.
Gospodine predsjedavajući neću, naravno, ulaziti u ovaj dio koji se odnosi na Vaše obrazlaganje i gospodinu Bećiroviću i gospođi Majkić, samo da kažem ono što se ticalo u njenoj diskusiji, a vezano je za moje ime. Dakle, ja sam predsjedavajući Kluba bošnjačkog naroda, na zahtjev kolege Bećirovića, na zahtjev kolege Jusufovića i kolege Fazlića, koji je iz moje stranke, dakle, tri delegata u Domu naroda, ja sam, ovaj, stavio svoj potpis na taj zahtjev, dakle, to je doneseno odlukom većine u Klubu Bošnjaka. Gospodin Izetbegović jeste član Kolegija, ali toj sjednici Kluba nije prisustvovao. Dakle, ja sam odlukom Kluba stavio svoj potpis na takav zahtjev. Hvala. 4
Hvala Vama. I ako dozvolite, obzirom da je ovo i zakazana sjednica kao žurna sjednica, da pokušam dat kratko obrazloženje, sve i da ne ulazimo u dalje rasprave koje samo mogu voditi do nadmudrivanja između nas ustaljenog, ja bih rekao, kako već dugo vremena radimo, međutim možemo i tako sukladno Poslovniku, ja bi rekao. Sjednica je zakazana upravo sukladno Poslovniku, točno je da smo prije vaših potpisa imali i Zajednički kolegij oba doma Parlamentarne skupštine BiH gdje smo usvojili sve točke dnevnog reda koje je Kolegij dogovorio, a i donijeli dva zaključka. Jedan se odnosi na, ja ću reć skraćeno sad da ne citiram, sve ono što ste tiče fiskalne problematike u BiH, a drugi se odnosi na EU perspektivu BiH, gdje su zatražene da obe točke dnevnog reda idu na prve redovite sjednice kako Doma naroda, tako i Zastupničkog doma. A inicijative oko fiskalne problematike su upućene Vijeću ministara da nam kroz svoja stručna tijela i institucije dostave vrlo jasno očitovanje, tu je, znači, između ostalog definirano i svaki fiskalni zakon koji bi mogao ublažiti posljedice narušene ekonomskih tokova, moguće recesije koja se, koja će se preliti na nas, do onog što je osnovno, proračuna, Globalnog fiskalnog okvira, Zakona o izvršenju proračuna itd. To je zaključak bio koji smo podržali i nas trojica kao članovi Kolegija Doma naroda BiH. Održali smo i našu sjednicu na kojoj smo se dogovorili, kako ste Vi kolegice kazali, da imamo redovitu sjednicu koja bi obuhvatala sve ove točke, da ih možemo korektno i kvalitetno pripremiti, cijeneći da bilo koji zahvat u zakone koji su iz dijela fiskalne, moramo temeljitu imati analizu kakve su posljedice bilo kojeg našeg prijedloga, bilo koje naše odluke na čitav fiskalni sustav u BiH, ne samo na razini BiH, nego entiteta, županija, do općina i gradova, jer svaki od ovih, pa i ovo ćemo kasnije vidjeti ako dođemo do toga, i kad su u pitanju akcize ima svoje posljedično stanje od općine, grada, županije, entiteta do države. Znači, ta redovita sjednica nadam se da će biti organizirana 24. na njoj bi bile sve ove točke dnevnog reda o kojima smo mi razgovarali, pa i ova koja je danas definirana kao točka dnevnog reda za ovu žurnu sjednicu. Što se tiče žurne sjednice zakazana je sukladno Poslovniku i nema tu nikakvih emocija samo sukladno Poslovniku da točke dnevnog reda koje dolaze na ovu žurnu sjednicu moraju biti prilagođene našem Poslovniku, pripremljene adekvatno da možemo o njima korektno i zaključivati i donositi odluke. Što se tiče dopune ovog dnevnog reda danas, to je takođe sad definirano kroz ova tri zakona, istina nalaze se u redovitoj proceduri, međutim ako Vi, kolega Bećiroviću, insistirate da o njima glasujemo, naravno da možemo glasovati i završiti i taj dio posla. Samo evo ope ću sugerirati, mislim da sam, da odmičemo od onog što smo naglasili da je ključno danas bilo, da imamo žurnu sjednicu da donesemo odluke oko ove fiskalne problematike. Međutim, opet je poslovnički sasvim ok. Mislim da nema smisla da dalje obrazlažem šta su i naša tri, ovaj, člana Kolegija i Zajedničkog kolegija dalje dogovarali, imali ste oko tog dovoljno informacija i kroz javnost. Kolega Bosić se javio za riječ, izvolite kolega Bosiću.
Pa mislim da niste dali odgovor na pitanje – zašto se dnevni red ove sjednice razlikuje od dnevnog reda, od zahtjeva koji su potpisali ovih pet delegata, znači, zašto nema Zakona o izmjenama zakona o PDV-u na ovoj sjednici, jer je i on takođe definisan kao zahtjev pet delegata za sazivanje ove sjednice? 5
Mislim da sam dao odgovor, evo ponoviću ga. Ova sjednica je zakazana sukladno Poslovniku ovog Doma, točka dnevnog reda o kojoj govorite je redovitoj proceduri, jer je tako definirana u Zatupničkom domu i to je bio prilog, ona mora biti do kraja opremljena mišljenjima svih naših tijela kad je u pitanju Dom naroda Parlamenta BiH. To može biti neko da odgovara, nekom da ne odgovara, ali su to činjenice, to je Poslovnik, točno je da smo mi mogli špekulirati oko toga, pa danas jednako kako je kolega Bećirović stavio ovo na dnevni red, mogao je staviti i tu točku dnevnog ... pa da se izjašnjavamo. Meni se čini da ćemo samo gubit vrijeme u tradicionalnom našem, tradicionalnoj navici da raspravljamo o nečem što nema smisla, jer sve što bude ovdje danas biće usklađeno sa Poslovnikom, ništa više ili manje od toga, sve drugo nek ostane na emocijama nas osobno. Imamo ispravke krivog navoda kolege Bećirovića. Izvolite.
Ja mislim da smo mi morali hitnu sjednicu Doma naroda vezano za akcize imat isti dan kada je i Predstavnički dom usvojio taj zakon, ako ne taj dan onda odmah sutradan. Nažalost, morali smo okupljati 1/3 delegata Doma naroda da bi došli do današnje sjednice, što u svakom slučaju nije dobro i apsolutno se ne slažem, ako ste to jednoglasno usvojili na Kolegiju, da čak za 24. mart u ovakvim okolnostima sazovete sjednicu. Ali primarno sam se sada javio da vidim šta je sa prijedlogom osude agresije Rusije na Ukrajinu, dostavio sam zahtjev, dostavio sam tekst Deklaracije, a rekli ste da ćete se očitovati oko toga.
Hvala Vama, kolega Bećiroviću. Kolega Miletić.
Gospodine predsjedatelju zaista nemam nakanu da Vam oponiram u bilo kom smislu, evo, u odnosu na Vaše obrazloženje, ali evo što je rakao i gospodin Bosić, on je takođe jedan od delegata potpisnika, ustvari ovog dokumenta. Opet mi niste odgovorili na pitanje – zašto taj dokument nije se našao u prilogu dokumentacije za današnju sjednicu? To je bilo prvo pitanje. Drugo pitanje, vas trojica, koliko se ja razumijem u Poslovnik, ako se ne razumijem molim Vas da me pravno prosvijetlite – gdje to piše da vas trojica imate pravo sklonit bilo šta iz zahtjeva pet delegata i ustvari minimizirat taj naš zahtjev bez obzira na naš sadržaj? Znači, molim Vas uputite me ne član ili članak, alineju ili neku proceduru gdje to piše. Znači, to ne piše nigdje i ja Vas molim, znači, na to nemate pravo, nemojte to da radite. Evo, da ne širimo, što kažu ljudi, priču dalje, doće to 24. ili neki drugi dan i hoću da prihvatim Vaše objašnjenje, evo, da nemate dovoljno analize ili ne znam ni ja čega, sve je ok, al' ste trebali zahtjev kakv on jest u potpunosti staviti na danšnji dnevni red, a onda kroz raspravu, pod navodne znake, da ga odbijete ili već uradite šta želite. Hvala. 6
Hvala Vama. Kolegica Majkić, izvolite.
Replika kolegi Bećiroviću, koji kaže – da je po....trebao isti dan da bude zakazan Dom naroda. To jeste sa dosadašnje već viđenim, a to je da se Predstavnički dom proglašava jednodomi dom, a Dom naroda služi za potvrđivanje onoga što kaže Predstavnički dom. Ponovo vas podsjećam da je Dom naroda ravnopravni dom i da ima svoj Poslovnik i da radi u skladu s tim svojim Poslovnikom i da je predsjedavajući maloprije jasno rekao zašto to nije tačka dnevnog reda, ali Vama treba napisati i nacrtati. A nacrtati znači da ako je nešto došlo po hitnoj proceduri, to se moralo danas naći i našlo se, ono što nije, znači, nema komisija, nema ništa, direktno ide na Dom, ako nije napisano da je po hitnoj proceduri onda ne može biti danas ovdje, nego mora ići na komisije, dobiti mišljenje komisija i tek poslije toga doći na Dom. Dakle, pročitajte malo Poslovnik prije nego što insistirate na nekim odgovorima.
Hvala kolegici Majkić. Znači, još jednom da kažem, za sve ono što su ispunjeni formalni poslovnički uvjeti danas se nalazi na dnevnom redu, to se jednako odnosi, kolega Bećiroviću, i na Vaš potpis na zahtjevu za žurnu sjednicu kad je u pitanju rat u Ukrajini. Hvala vam lijepo. Ja .... kolega Bećirović izvolite, ispravak krivog navoda.
Ja mislim zaista da 24. februara se dogodila najveća prekretnica u 21. stoljeću, mislim, dakle, na rusku agresiju na Ukrajinu i da imamo ljudsku i moralnu, a i svaku drugu obavezu da osudimo tu agresiju. Vi ste, moram priznati, formalno s te poslovničke strane u pravu, ja za taj zahtjev nisam tražio potpise pet delegata, ali sam tražio od Vas da sazovete tu sjednicu i da jasno iskažemo svoj stav, a on je da poštujemo međunarodno pravo, Povelju UN-a, da smo protiv agresije, protiv rata, da želimo slijediti vanjsku i sigurnosnu politiku Evropske unije i vjerovao sam da se oko toga možemo okupiti ovdje u Domu naroda. To je bila moja ideja, žao mi je što sami iz Kolegija niste pokrenuli takvu inicijativu. Evo, kad već vi niste, jesam ja, dostavio sam i tekst i mislim da je to greška, ali svi danas na planeti ne samo u BiH ostavljaju svoj javni politički trag, pa neka i oko ovog pitanja ostane javni politički trag.
Hvala kolega Bećiroviću. Nema više prijavljenih, zaključujem raspravu o dnevnom redu. Kolega Bećirović je imao prijedlog da se na današnjoj sjednici uvrste tri točke dnevnog reda, pa ću ja ići redom, pa ćemo od točke do točke donijet odluku. 7 Prva je bilo prijedlog zakona, znači, da se danas uvrsti u dnevni red Prijedlog zakona o sprečavanju sukoba interesa u institucijama Bosne i Hercegovine. Molim vas pokrenite proceduru glasovanja oko ovog prijedloga. Hvala lijepo. Nazočno 14 – za 6, protiv 8, nema suzdržanih. Federacija BiH – 5 za, 4 protiv. Republika Srpska – 1 za, 4 protiv. Nema opće većine, prijedlog nije prošao. Hvala vam lijepo. Drugi prijedlog za dopunu dnevnog reda, Prijedlog zakona o izmjenama i dopunama Zakona o izmjenama i dopunama Zakona o visokom sudskom i tužiteljskom vijeću BiH. Molim vas pokrenitep roceduru glasovanja. Hvala lijepo. Nazočno 14 – za 6, protiv 8, suzdržan niko. Federacija BiH – 5 za, 4 protiv. Republika Srpska – 1 za, 4 protiv. Nema opće većine, prijedlog nije prošao. Hvala vam lijepo. I treći prijedlog dopune dnevnog reda, Prijedlog o izmjenamana i dopunama Zakona o javnim nabavkama. Molim vas pokrenite proceduru glasovanja. Nazočno 14 – za 6, protiv 8, suzdržan niko. Federacija BiH – 5 za, 4 protiv. Republika Srpska – 1 za, 4 protiv. Nema opće većine, prijedlog nije prošao. Hvala vam lijepo. Nastavljamo dalje po predloženom dnevnom redu. Prva točka, Ad. 1. Usvajanje Zapisnika 8. žurne sjednice Doma naroda Parlamentarne skupštine Bosne i Hercegovine Otvaram raspravu. Prijavio se kolega Sarajlić, izvolite kolega.
Hvala gospodine predsjedavajući. Dakle, u pripremnoj sjednici Kluba za ovu hitnu sjednicu razmatrali smo Zapisnik i konstatovali na Klubu da u Zapisnik nije tačno i precizno navedena tačka dnevnog reda o kojoj smo raspravljali, a to je – Zahtjev pet delegata u Domu naroda Parlamentarne skupštine za sazivanje hitne sjednice. Zahtjevamo, evo, od Vas predsjedavajući, od sekretara da se unese puni naziv tačke dnevnog reda. Hvala. 8
Hvala lijepo. Mislim da je pirmjedba opravdana, da treba ispraviti na način kako ste Vi to kazali. Ja predlažem da onda glasujemo, pošto više izmjena nema, o Zapisniku 8. žurne sjednice Doma naroda Parlamentarne skupštine BiH, uz ovu primjedbu kolege Sarajlića. Molim vas pokrenite proceduru glasovanja. Nazočno 14 – za 13, protiv 1. Federacija BiH – 8 za, 1 protiv. Republika Srpska – 5 za. Ima opća i entitetska većina. Konstatiram da je usvojen Zapisnik 8. žurne sjednice Doma naroda Parlamentarne skupštine BiH. Hvala vam. Prelazimo na točku dva današnjeg dnevnog reda, Ad. 2. Zahtjev Zastupničkog doma Parlamentarne skupštine BiH za razmatranje Prijedloga zakona o izmjenama Zakona o trošarinama u Bosni i Hercegovini po žurnom postupku, u skladu sa člankom 124. Poslovnika Doma naroda, broj: 02-02-1-298/22 od 11. 3. 2022. Dobili ste zahtjev Zastupničkog doma Parlamentarne skupštine BiH za razmatranje Prijedloga zakona o izmjenama Zakona o trošarinama u BiH po žurnom postupku u skladu s člankom 124. Poslovnika ovog Doma. Zastupnički dom Parlamentarne skupštine BiH je na 27. sjednici, 09.03. usvojio Prijedlog zakona. Riječ dajem predlagatelju Zakona. Znači, vodimo raspravu o žurnosti postupka. Imate li bilo što dodati? Ako nemate, hvala vam lijepo. Zaključujemo raspravu. Znači, glasujemo o proceduri o tome hoćemo li razmatrati Prijedlog zakona po žurnom postupku u skladu s člankom 122.(?) Poslovnika Doma naroda. Molim Vas pokrenite proceduru.
[[nije uključen mikrofon]] Molim te samo, prije glasanja.
Oprostite, izvolite. Trebali ste se prijavit samo da onaj.
Izvinjavam se. 9
Kolega Špirić, evo bez prijave, pa da.
...ozbiljnoj i složenoj temi, radi se o trenutku koji nije jednostavan i volio bi da budemo na visini zadatka. Nije logično što od predlagača nema niko, a proslijedili su nam zakon po hitnom postupku. Dakle, zašto, sad govorim, dakle, od obrazloženja će zavisiti naš odnos prema proceduri, dakle, a ne prema ideji. Dakle, nemamo mi kao Dom naroda, jedan od domova Parlamentarne skupštine, pravo da bez obrazloženja predlagača, dakle, donosimo zakon kršeći druge zakona i Ustav BiH. Dakle, ne ulazimo u meritum potrebe da se radi o smanjenju, da se pomogne građanstvu i kategorijama, al' se radi o tome da nisu procedure ispoštovane i zato ja mislim da je dobro, radi se o ozbiljnoj problematici, da ovdje budu prisutni, dakle, i predlagači, i predstavnici Uprave za indirektno oporezivanje, jer će nam trebati njihova pojašnjenja, i entitetski ministri po mogućnosti ako mogu biti prisutni tu, da bismo mogli govoriti o meritumu zakona. Hvala vam lijepo.
Hvala Vama, kolega Špiriću. Kolegica Majkić, izvolite.
Poštovane koleginice i kolege danas nije, nemamo lak zadatak, ja sam mislila da će taj zadatak biti lakši, jer sam očekivala da, kako sam obaviještena da je predsjedavajući Doma tražio od svih koji nam mogu pomoći u donošenju odluke, a to znači entitetskih ministara finansija, evo, gospodin Bevanda je tu sa nivoa BiH, od Uprave za indirektno oporezivanje, da se malo progovori o suštini. Ono što, do čega sam pokušala doći da bi mogla sebi samoj objasniti kakvu odluku trebam donijeti, nije mi pomoglo i ne postoji ništa za što bi mogla da kažem, evo to je putokaz kojim bi trebala ići. Mnoge partije političke u godini izbora posežu za izmjenama i Zakona o PDV-u i Zakona o akcizama, to je ono o čemu maštaju sve političke partije da bi sebi uknjižile nešto što bi moglo koristiti na skorašnjim izborima, ali to nije pametno s aspekta donošenja konačne odluke šta time dobijamo, a šta gubimo. Dakle, ne, ja sam sigurna da ne postoji u Parlamentu nijedan čovjek koji smatra da ne treba nešto učiniti na, da bi se smanjile cijene naftnih derivata. Ja mislim da po tom osnovu imamo konsenzus, ali ima nekoliko pitanja koja su strateška i za koje meni treba odgovor, ja vjerujem i ostalim kolegama. Prvo pitanje je – zašto ne postoji mišljenje Upravnog odbora Uprave za indirektno oporezivanje, koji je u skladu sa politikom indirektnih poreza ključan za davanje saglasnosti za izvršenje ovih promjena? Nije to slučajno, tada kada se predlagao Zakon o PDV-u znalo se da će parlamentarci svake, pred svake izbore jurišati na izmjeni ovih zakona i baš zato je utvrđen ____________(?) [[nije uključen mikrofon]]
[[nije uključen mikrofon]] Samo Vi nastavite, kolegice. 10
i baš zato je učinjeno to što je učinjeno. Dakle, ako u Upravnom odboru Uprave za indirektno oporezivanje sjedi šest ljudi, od toga tri ministra finansija, predsjedavajući, gospodin Bevanda i dva entitetska ministarstva. Ako tu sjede tri čovjeka koji su eksperti za oblast indirektnih poreza, onda to svakako znači da će oni analitički pribaviti sve ono što može pomoći da ta odluka koju Parlament donosi bude ispravna. Naložiti izmjenu nijednog iz, od ovih zakona iz oblasti indirektnog oporezivanja ne može ni ministar finansija BiH, niko i nije slučajno to. Druga stvar koja me takođe zanima – postoji li pisana saglasnost entiteta da li će ova, usvajanje ovog Zakona učiniti problem entitetskim budžetima? Koji su, u Republici Srpskoj su odavno donesen, kad ..., odavno prošle godine, pretprošle godine, u Federaciji ne znam da li je budžet usvojen ili nije, ali evo nemamo ni budžet BiH i nije to najstrašnije, najstrašnije je što u ovom momentu ne postoji ništa što govori o onome što treba da imamo kao informaciju, a odnosi se na trogodišnji fiskalni okvir, u kome se trebamo kretati. Gdje smo kad je to, mi smo dobili u dvanaestom mjesecu prošle godine informaciju iz Ministarstva finansija da još uvijek nije usvojen fiskalni okvir, to znači nemamo osnovne repere i elemente za donošenje takve odluke. E pa onda se ja pitam na bazi čega je došao ovaj prijedlog, odnosno predlagači koje su elemente imali u vidu, izuzev populističku, to je jasno, ali da vidimo šta treba da uradimo da bi to bilo ispravno? Šta ako se dogodi da usvojimo ovo i da nakon toga zbog nedovoljno priliva novca u budžet ostavimo ovaj narod bez penzija? Hoće li ova opravdati ovo, ovaj današnji, usvajanje ovakvog zakona ukoliko se to dogodi? Kakve reperkusije to može za sobom povesti? Nikog to nije očito zanimalo u Predstavničkom domu, jer da jeste bilo šta bi bilo podneseno od ovih dokaza koji govore u prilog da to treba hitno, odmah uraditi. Ne može, kažu uvijek za poslanike da su univerzalne neznalice i oni ne mogu biti kreatori ovakvih sistemskih zakona i ne mogu bez insistiranja na tome kakve posledice to može dovesti ovu zemlju, ne mogu donositi takve odluke. Dakle, Predstavnički dom je mogao i da pogriješi, mi ne smijemo da pogriješimo, jer nas uvijek očekuje da imamo pogled kroz lupu, da bolje osvjetlimo problem nego što oni čine, znamo kakve oni zakone sve donose. Dakle, u javnosti su stvorili strašne stvari kako se oni brinu za narod, a evo ovdje se nalaze oni koji su smetnja tome. Pitala sam neke ljude koji su mi rekli, evo imate uskoro tu sjednicu kako to izgleda i šta to znači? I na moje pitanje – da li više očekuješ da dobiješ tu penziju, koja ti je kolika tolika, ali je dobijaš svaki mjesec, ili da imaš sniženje cijene goriva? Pa volio bi da imam sniženje cijene goriva, al' penzija je prije svega. Dakle, to govori samo u prilog da ne smijemo pogriješiti. Ja, ne znam zašto danas nema nikoga od ljudi koji su pozvani, veoma bi nam bilo stalo da su oni rekli svoj stav. Jer na osnovu čega da odlučujem, na osnovu onoga što po novinama zaključuju pojedinci iz opozicije, ne mogu takvu odluku, godinama sam u Parlamentu, godinam se bavim ovim i ne mogu naprečac donositi ovako ozbiljne i važne odluke. Hvala.
Hvala Vama, kolegice. Mi smo sad raspravljali o proceduri, naravno svako ima pravo i vidim da imamo još tri prijavljena kandidata i svi će poslovnički dobiti mogućnost, samo bojim se da ćemo se izgubiti oko obrazlaganja i da ćemo otići u onom smjeru koji nije bio cilj današnje žurne sjednice, ali poslovnički je to tako. Naredni se prijavio kolega Bosić, kolega Bosiću izvolite. 11
Hvala predsjedavajući. Znači, pošto ste dopustili gospođi Majkić da govor, ja ću isto tako govoriti o kompletnoj stvari. Zašto hitna procedura? Pa zato što je vanredna situacija, zato što se desio rat u Ukrajini, koji je izazvao poremećaj i nagli rast cijena, u takvim situacijama vlasti svake države moraju da reaguju na neki način kako bi zaštitili i privredu i tržište i građane, zato je hitna situacija. Šta su uradile naše vlasti, šta su uradile vlade i entiteta i Savjet ministara? Pa nisu uopšte raspravljali o tome, jer evidentno ih ne zanima tema kako riješiti situaciju sa naglim povećanjem goriva, ne zanima ih u domenu da se to na neki način odrazi na punjenje budžeta. A valjda je logično da u kriznim situacijama vlasti ne prebace sav teret te krize na građane, valjda je logično da vlasti kažu, evo i mi ćemo se nečega odreći u budžetu ili stavićemo nešto u drugi plan da građani prebrode ovu krizu, jer ovo nije, nije samo poskupljenje goriva, ovo je poskupljenje i ostalih životnih namirnica, jer sve to je uračunato u cijenu životnih namirnica. Vlasti, ove vlasti se ponašaju kao noj, kada god je krizna situacija oni zabiju glavu u pijesak i očekuju da ona prođe bez ikakve intervencije i uspijevaju u tome, ovo je fascinantno, mislim da bi ovdje bilo dosta prostora za izučavanje u političkim naukama, da li može neka država da funkcioniše a da vlast ne funkcioniše, ovo je zaista fenomen. Ne mogu da prihvatim da niste shvatili ovaj trenutak, da niste shvatili poruku javnog mnijenja i zbog toga što vi niste shvatili zato je opozicija uskočila u taj prostor i traži od vas da djelujete. I opozicija je već uspjela uz pomoć građana da nametne ovu temu i zato mi sjedimo ovdje i vi ćete morati rješavati ovo, možete vi ovo odložiti za sedam dana, možete sazvati Narodnu skupštinu, možete reći nije to dobro jer nećete dobiti penzije, mada se penzije uopšte ne isplaćuju iz akciza. Prema tome možete plašit ljude, al' na kraju ćete morati nešto uraditi. Ja sam uputio dopis Kolegiju, prije nego što je došla inicijativa za sazivanje ove vanredne sjednice, sa prijedlogom da Kolegij zakaže hitnu sjednicu zbog ovakvih uslova. Znači, neobavezujući dopis upozorenja Kolegiju. Kolegij je zakazao sjednicu za 24. pokazujući da ne osjeća nikakvu empatiju prema onima koji su ugroženi ovom situacijom i da ne smatra da je to od tolike važnosti da se treba što prije sastati. Šta je radila Uprava za indirektno oporezivanje svih ovih godina da nemamo analizu šta znači diferencirana stopa PDV-a? Pa mi svake godine pričamo o diferenciranoj stopi, 2014. moja stranka je predlagala promjenu Zakona o PDV-u sa deferenciranim stopama i od tada svake godine se pojavljuje neko ko predlaže da se to uradi. Pa zar je moguće da Uprava za indirektno oporezivanje do sada sa toliko zaposlenih ljudi nije uspjela da napravi analizu šta, šta znači u kom slučaju i kako reagovati u kom slučaju. Kako reagovati na situaciju kada se nađemo u kriznoj...
[[nije uključen mikrofon]] Nije to njen posao.
Kako nije njen posao kad tražite od nje mišljenje?
/nije uključen mikrofon/
Nećete da raspravljate o tome, nego tražite od nje mišljenje. 12
/nije uključen mikrofon/
Molim Vas, predsjedavajući, da obezbjedite da se ne upada u riječ.
Kolega Bosiću, izvolite, samo nastavite.
Prema tome, zahtjev za hitnu proceduru, ja mislim čak da uopšte ne treba obrazlagati zašto je ovo hitna procedura. Jasno je, zato što su hitne okolnosti, vanredne okolnosti i zato vlasti, pa i ovaj Dom naroda treba hitno da reaguje po ovom slučaju.
Kolega Bosiću, hvala lijepo. Naredi se prijavio kolega Bećirović, izvolite.
Hitnost usvajanja ovih izmjena Zakona o akcizama i hitnost ove sjednice su apsolutno nesporni, valjda je to svima jasno i u Parlamentu BiH, a i svim građanima u BiH. Gospođa Majkić je počela da postavlja puno pitanja, ali je zaboravila na jednu temeljnu stvar, njena zadaća bi trebala biti ovdje da daje odgovore, a ne da postavlja pitanja. SNSD ima premijera, dakle, prvog čovjeka Vijeća ministara, ima najviše ministara u Vijeću ministara BiH, ko vam je branio prethodnih sedmica, mjeseci, godina da vi nešto predložite konkretno od čega bi imali koristi ljudi u oba bosanskohercegovačka entiteta. I sada kada je opozicija nešto predložila vi pokušavate da srušite i taj potez. Ja mislim da to nije konstruktivna politika. Opozicija je u Predstavničkom domu na prijedlog SDP-a napravila potez koji je u interesu svih ljudi u BiH, ovdje trenutno u sali je prisutan šef Kluba poslanika SDP-a u Predstavničkom domu, kolega Saša Magazinović, dakle, imamo i predstavnike predlagača. Ono što želim reći jeste da mi danas moramo smoći snage da pomognemo ljudima u BiH i to na konkretan način. U trenutku kada već 21 dan traje agresija Rusije na Ukrajinu, u trenutku kada blizu 2,5 miliona izbjeglica ili i više od toga bježi iz ratom zahvaćene Ukrajine u brojne evropske zemlje, u trenutku kada smo imali svakako krizu i zbog pandemije korona virusa, mi nismo imali nikakvu mjeru od strane ovog Vijeća ministara BiH. Nije mi jasno zašto barem danas u sali nije prisutan predsjedavajući Vijeća ministara BiH, gospodin Tegeltija, gdje je taj čovjek? Da li je Vijeće ministara uvelo naspram ove objektivom vanredne situacije u cijeloj Evropi, pa i u BiH ikakve vanredne mjere koje bi pomogle privredi, građanima, bilo kome u BiH? Ako ima takva mjera neka neko ovdje za govornicom kaže koja je. Da li je Vijeće ministara napravilo bilo kakav plan kao odgovor na ublažavanje ove krizne situacije? Nema takvog plana. Dakle, šta god da pitate odgovor je nula. I prije ovoga što se događa u Ukrajini i građani BiH bili su suočeni sa inflacijom i trebalo je odreagovati na to. Mi danas i povodom ove tačke dnevnog reda imamo i te kako i pravo i obavezu da pitamo kako su vlasti u BiH, u ovom slučaju nadležni smo i te kako da pitamo, prije svega, Vijeća ministara BiH, reagovale, recimo, prema poljoprivredi? U kakvom stanju su poljoprivredni proizvođači, treba li im pomoć, da li iko o tome razgovara, da li se nešto konkretno čini, ako se čini zašto se to javno 13 ne kaže? Kako pomoći građanima? Koje su to ekonomske mjere ovog Vijeća ministara pomoću kojih će ublažiti krizu u kojoj se nalazi i BiH? Sada govorimo o ekonomskoj kriz. Svi znamo da su suficiti nikad veći, zar je moguće da ne možemo donijeti nikakvu mjeru koja bi pomogla ljudima. Prijedlog Kluba SDP-a usvojen je, je li, i na Predstavničkom domu, je da smanjimo akcize, konkretno da smanjimo akcize na naftne derivate, dakle, za dizel gorivo, petrolej, motorni benzin, bezolovni, motorni benzin, lož-ulje, ekstra lako i lako specijalno, tečni naftni gas za pogon motornih vozila, biogoriva i biotečnosti. Ubjeđeni smo da je i Dom naroda odreagovao, kako sam to govorio i na početku sjednice, na vrijeme, odmah dan poslije Predstavničkog doma, ne remeteći uopšte ravnopravnost Doma, i njihovu uređenu poziciju, to ne može niko uraditi, niti Dom naroda, niti Predstavnički dom, al' da nam je jasno u kakvoj su situaciji ljudi imali bismo puno bolji efekat, ali i danas ćemo imati bolji efekat nego ako to uradimo za deset dana. Na kraju krajeva i vi ste svjedoci da ovaj zahtjev je podjednako i tražen i aktuelan i važan kako za ljude u Sarajevu, Mostaru, Tuzli, tako i za ljude u Banjoj Luci i u svakom dijelu BiH, da to nije tako ne bi danas ni bilo ove hitne sjednice. Dakle, postoje svi razlozi da danas i raspravljamo i usvojimo ovaj prijedlog. Usvajanje ovog prijednoga ni na koji način ne remeti Vijeće ministara BiH da i ono počne da se bavi svojim poslom i da predloži eventualno i druge mjere, a ima ih i te kako, kako pomoći građanima u našoj zemlji. Stoga bi danas bilo dobro da ovu sjednicu ne potrošimo na replike, na bilo kakav populizam, danas bi bilo dobro da ljudima u cijeloj BiH pošaljemo poruku da smo u stanju napraviti neki korak naprijed, jedan pozitivan korak koji bi ljudi konkretno osjetili. Da li je to dovoljno? Nije, ali zato svi moramo učiniti sve da bismo posljedice ove ekonomske krize barem ublažili.
Hvala kolegi Bećiroviću. Na tragu Vaših riječi, ja ću Vas još jednom podsjetiti, procedura je na dnevnom redu u raspravi, naravno, nikoga neću prekidat poslovnički, sa više ili manje vještine možete iznijeti svoje misli o svemu i svačemu kroz ovu točku dnevnog reda, ali ako želite to stvarno da napravimo kako ste sad Vi kazali, to šansu treba iskoristiti. Ispravka krivog navoda, kolegica Majkić. Izvolite.
Ne mogu da ne odgovorim gospodinu Bećiroviću, s obzirom da je rekao neistinu. Deset godina traju rasprave oko uvođenja diferencirane stope PDV-a sa Upravom za indirektno oporezivanje, najmanje deset godina i kakav je odgovor Uprave za cijelo vrijeme bio, da je to mnogo jednostavniji postupak, da imamo najmanju stopu i da na kraju i Evropska unija u zadnje vrijeme insistira sve više na jednoj stopi kao lakšoj za obradu i ne samo to, nego i sprečavanje mogućnosti dodatnih manipulacija kad je u pitanju ovaj problem. Znači, nije nastao svijet kad ste se Vi pojavili ovdje, traje to, ima tu godina kada ljudi razgovaraju o tome i misle, ali čekamo da to kažu oni kome je to posao, dakle, stručnjaci koji treba da nam kažu to, ne parlamentarci, jer oni nemaju iza sebe nikakav argumenat za to, oni mogu da imaju politički stav i ovo je politički stav SDP-a i meni je to jasno, kome su se pridružili evo pojedini predstavnici ovdje, delegati Doma naroda. Na bazi čega? Puno ima stvari koje se ne poznaju i zato je dijalog između nas ovako težak i mučan. Treba mnogo stvari vratiti se unazad, pročitati mnoge stvari, pa bi 14 onda čovjeku bilo jasnije i ne bi insistirao samo na svome. Onaj ko previše insistira na svom, taj ustvari ne insistira na ničemu.
Hvala kolegice. Ispravka krivog navoda, kolega Bećirović, još jedan doprinos. Izvolite.
Gospođa Majkić je počela svoju repliku riječima da ispravim neistine i ne ispravi ništa.
/nije uključen mikrofon/
Rekli ste da deset godina traju rasprave i razgovori, očigledno niste slušali moju diskusiju. Jesam li ja ijednog momenta govorio da ne traju rasprave i razgovori o tome? Nisam. Šta ste ispravili? Ništa. Kad govorite o prijedlogu SDP-a, da to je prijedlog SDP-a, ali je usvojen u Predstavničkom domu jednoglasno i postao je prijedlog kompletnog Predstavničkog doma, svih političkih stranaka. Na kraju krajeva pozitivno mišljenje o ovom prijedlogu dao je entitetski premijer i jedan i drugi, i Višković, i Novalić, recite i to. I šta ste ispravili kada sam rekao da Vijeće ministara ne radi? Da je normalna situacija da radi Vijeće ministara, da radi prvi čovjek Vijeća ministara, koji dolazi iz Vaše stranke, ne bi opozicija to predlagala. Mi bismo imali, jedan i drugi dom, imali bi prijedlog seta ekonomskih, socijalnih i svih drugih mjera od strane Vijeća ministara BiH, a mi to nemamo. To, dakle, nije nikakva neistina, već gola činjenica.
Hvala kolega Bećirović. Naredni se prijavio za raspravu kolega Miletić, izvolite.
Hvala lijepo predsjedatelju. Ja ću pokušati zaista da se vratim u domen dnevnog reda i da pokušamo se vratiti na raspravu o proceduri. Koliko je potrebno hitno da uradimo za građane ove zemlje nešto u ovakvoj teškoj ekonomskoj situaciji, ja ću vam možda na malo neuobičajen način to prezentirati, ali evo uvažavajući i diskusiju gospodina Špirića, koji je rekao da smo trebali obezbijediti prisustvo predlagača, evo predlagač je u međuvremenu došao, ja se zahvaljujem gospodinu Magazinoviću, da smo trebali obezbijediti neke šefove drugih agencija ili eventualno uprava, znači, kad se osvrnem na to to je propust organizacije same sjednice, ako ste već to imali stvarnu nakanu da uradite trebali ste osigurati te ljude da budu ovdje i da kažu eventualno to svoje stručno mišljenje, ja nemam ništa protiv toga. Znači, ja i dalje stojim na stanovištu da ovu mjeru ili ovo pitanje trebamo hitno uradit i to sam, ukoliko se sjećate, tražio na prethodnoj sjednici Doma naroda od predsjedavajućeg Vijeća ministara, ne samo ovu već sam pominjao i PDV i 15 neke druge mjere i aktivnosti koje se očekuju od Vijeća ministara da ih poduzme. Međutim, šta bih vas zaista zamolio, znači, bez obzira na činjenicu što je u ovom slučaj SDP predlagač toga, u drugom slučaju evo kad je u pitanju PDV, koliko sam vido potpisnik je gospodin Mirko Šarović. Pa dajte ljudi moji da se oslobodimo tog kompleksa šta ko predlaže, ako je bilo šta dobro za građane zemlje ove i za sve narode bili to Srbi, Hrvati, Bošnjaci ili ostali, ja vas molim da imate to u vidu, jel' građanima je potrebna hitna pomoć. Predsjedavajući dozvolite mi, svi ste danas dobili jedno pismo i zato će malo diskusija moja biti neuobičajena, al' evo ja ću pročitat obraćanje jedne građanke BiH, a u vezi s ovim pitanjem, pa vi sami procijenite hitnost. Gospođa Dragana Marić ovako nam kaže, inače da napomenem na desetine, stotine, što pojedinaca, osoba, privrednika se obraća u ovom kontekstu, kaže: „Gospodo parlamentarci svojim neradom i bahatošću potpuno ste sludili i ojadili sve narode ove države, posljednje u dugom nizu sluđivanja su kolone ne benzinskim pumpama, sinoć sam otišla do jedne i bolje je da vam ne pišem šta vam sve žele široke narodne mase čekajući u redu za gorivo i vama, i Fadilu. Svjesni ljudi činjenice da će ovaj jadni i gladni narod opet bit prepušten sam sebi dok čeka neki novi početak nekog novog rata i krize, a cijene divljaju kao nikada do sada. Neću apelovati na vašu svijest, kaže nam naša sugrađanka, nemate vi to, ali se ipak nadam da ćete shvatiti da bi mogli konačno odsjeći granu na kojoj decenijama udobno sjedite ako danas ne usvojite Prijedlog zakona o izmjenama Zakona o akcizama u BiH. Pa kaže, pri cijeni litre dizela od 2,76 država uzima PDV-a 0,40 koji trpate u svoje džepove, akcize 0,30 koje trpate u svoje džepove, putarina za izgradnju ceste 0,20 koje ne gradite i putarina za izgradnju autocesta 0,20 koje ne gradite.“ To je mišljenje jedne naše građanke, dobili ste svi danas ovo pismo i treba stvarno da nas je sramota, ako ovo danas ne završimo na način da makar tu jednu mjeru koja u konačnici strateški, po meni, neće predstavljati nešto izuzetno, al' će bit nada i pomak ovim ljudima, svima u ovoj zemlji da pokušavamo nešto da uradimo na ekonomskoj stabilizaciji stanja u BiH. Hvala vam lijepo.
Hvala Vama. Naredni se za raspravu prijavio kolega Špirić, kolega Špiriću izvolite.
Poštovani predsjedavajući, cijenjene kolege i kolegice delegati, uvaženi gosti. Ma zapravo nisam mislio da će biti potrebe da se ponovo javim, al' pošto se radi o ozbiljnoj problematici možda je dobro da neke stvari danas samo pojasnimo. Dakle, ponovo neću uzeti sebi pravo da ulazim u potrebu da se ovom problematikom bavimo u vrijeme velike krize, ali nije ovo prvi put, ja se sjećam u vrijeme velikih poplava bilo je snažnih zahtjeva za diferenciranom stopom, da se mijenja stopa, otiće sve, nećemo se izvući iz toga itd. i ostali smo na jedinstvenoj stopi i spriječili u to vrijeme, bez obzira na kataklizmu, sve moguće zloupotrebe i raspad sistema. Tačno je kada je teška situacija da se mora razmišljati na koji način se moraju rješavati problemi građana, ali ako je situacija hitna ne znači da hitni postupak u Parlamentu podrazumijeva donošenje zakona kršeći druge zakona ili kršeći Ustav. Ja samo to želim da referiram apropo hitne procedure da ne bismo napravili nešto što bi sutra proizvelo mnogo veće posledice nego što mi danas mislimo. 16 Ali evo da krenemo redom, zašto danas nije moguće po hitnoj proceduri, ne zato što ne žele delegati ili postoji neko ko hoće i neko ko neće, od ...... 2005. već je 2006. bio zahtjev za promjenom politike oporezivanja, pa 2008. SDP, pa 2014. PDP i SDS i ne znam koji sve drugi za diferenciranu stopu i sve su to legitimni zahtjevi. Nažalost, ove godine imamo rat u Ukrajini i predizborna je godina i nisam siguran da svi, dakle, želimo ovdje da donesemo dobra zakon kojim ćemo izaći u susret građanima. Samo donošenje ovoga Zakona i predlaganje po hitnoj proceduri je nelogično, jer se krši član 17. Zakona o sistemu indirektnog oporezivanja. Valjda je predlagač to znao da krši zakon i mogao je to da ne uradi, isti ovaj prijedlog je mogao da proslijedi Upravi za indirektno oporezivanje i ja sam siguran da bi dobio odgovor na koji način može izbjeći kršenje zakona. Danas usvajanje ovakvog prijedloga znači da smo mi pristali da kršimo član 14. Zakona o sistemu. Ovaj Zakon takođe, kad bi ga usvojili, može da bude destabilizirajući, jer su samo usvojeni entitetski budžeti za fiskalnu stabilnost i održivost budžeta, da je to tako nije problem bilo da predlagač zakona uđe, dakle, u podatke Uprave za indirektno oporezivanje i da vidi da primjenom ovog Zakona za godinu dana bi bio smanjen, smanjeni prihodi od indirektnih poreza za 531 milion, govorim o godišnjem nivou. Ako se tome doda i smanjenje osnovice za stopu oporezivanja po indirektnim porezima to je još 90 miliona, znači, negdje oko 630 miliona. Ako je ovaj Zakon oročen na šest mjeseci, znači, to je 320 miliona. Logično je da mi kao odgovorni državni ljudi kad ovo predlažemo pitamo vlade entiteta hoće li ovi prihodi koje mi želimo da upotrijebimo, evo, u pomoć građanima ugroziti finansijsku stabilnost i održivost budžeta, a razvojna, socijalna, posticajna i svaka druga politika na budžetima entiteta, kantona, županija ili opština. Zato govorim da moramo imati odgovore da ne bismo donijeli zakon koji neće pomoći građanima i napraviće stampedo. Četvrta i ne znam koja druga stvar, zašto zakon ovdje nije propisao šta se radi sa zalihama nafte i naftnih derivata? Ljudi su uvezli naftu i naftne derivate i platili akcizu, hoće li im biti obezbjeđen povrat? To ne može biti slobodno tumačenje Uprave, niti moje, niti vaše, nego mora biti propisano u zakonu da će im u roku tom i tom biti vraćena sredstva koja su platili. Dakle, ovaj Zakon nije dovršen da bi bio primijenjen i da bi pogodi ono na šta ciljamo sad kad kažemo opozicija, ne sumnjam u namjere, mislim da su dobre, ali s obzirom na sve ovo o čemu govorim neka brzina, brzina nije saveznik dobrom rješenju, pametna rješenja nisu brza rješenja, bez obzira na krizu koja narasta. Znam ja i da je Srbija smanjila akcize za 20 feninga, znamo da je i Hrvatska oročila na tri mjeseca. Pa zašto mi ne pitamo Upravu, koja je naša Uprava, pa nije džaba kad smo donosili taj zakon i ne zove se zakon o sistemu u kojem su predstavnici ministarstava finansija, pa da oni kažu. Evo i danas nije kasno da ta Uprava, ti ministri za par dana izađu i da kažu šta mogu staviti na raspolaganje i na koji način. Ja imam ubjeđenje od ljudi koji se bave ovim poslom, da sredstva neće doći do građana, nego će trgovci uzeti ta sredstva. Ja ne znam da li mi uopšte, kad hoćemo jedan zakon da riješi problem ili da pomogne, on mora biti proučen sa svih strana, a meni je dame i gospodo nedopustivo da neko u parlamentarnu proceduru uputi zakon po hitnom postupku koji znači kršenje i Ustava i zakona. Ovaj Zakon proizvodi pravnu nesigurnost, ne može nijedan dom Parlamentarne skupštine svoju zakonodavnu aktivnost prenijeti na izvršni organ kao što je Vijeće ministara, to nigdje u svijetu nema izuzev ako opozicija nije došla do genijalnog rješenja. Ovdje piše da će nakon šest mjeseci Savjet ministara donijeti odluku da ga produži još tri mjeseca, nabrojte mi u kojoj državi je to moguće, da li to proizvodi pravnu nestabilnost. 17 Dalje, rok važenja, imamo tri načina od usvajanja danas ili sutra, od objave u „Službenom glasniku“ ili od stvarnog stupanja na snagu, ako nam se kaže da ovaj Zakon ne može biti primjenjene najmanje za dva mjeseca u idealnim uslovima, čime vi pravdate tu hitnost, dakle, ne može biti primjenjen. Šta se dešava u ... ako ovaj Zakon usvojimo, znači on važi, šta se onda primjenjuje, ne možemo ga primijeniti, primjenjuju li se stari zakoni, je li to regulisano? Nije. Pravimo anarhiju, ako je to nekom cilj u ovoj krizi neka mu je na čast, to je poigravanje sa osjećanjima ljudi, ali ja jesam za to da se o ovom razgovara, da se dođe do dobrog zakonskog rješenja i zato nećemo podržati hitnu proceduru nego dati šansu da se dođe do zakona koji ne kriši ni Ustav, ni bilo koje druge zakonske projekte, dati šanse Upravnom odboru Urpave za indirektno oporezivanje, dati šanse vladama entiteta koje treba da brinu o tim izazovima i onda ćemo uraditi pravu stvar spriječiti mogućnost da primjena ovog Zakona ne puni džepove trgovcima. Ova kriza će proizvoditi različite efekte, psihološke efekte itd. danas ko čita kaže evo cijena benzina ispod 100 dolara, al' to nama opet ne može stvarati spokojstvo da ne razmišljamo o tome. Još jednom, dakle, mi želimo da o ovom razgovaramo, želimo prava rješenja koja će doći do pojedinaca, građanina na svakom pedlju BiH, ali nismo spremni da nas gurate u kršenje Ustava i zakona. Gore od ovoga što se dešava u svijetu je anarhija, zakoni koji nisu u skladu sa Ustavom i koji krše druge zakone su bliži anarhiji nego pomoći bilo kome i ja vas molim ako već postoji raspoloženje opozicije hajte da radimo zajedno da dođemo do dobrog rješenja. Nemojte jurišati, nema potrebe da jurišate, niko se ne plaši, vlast mora da nosi teret i dobrog stanja i krize i mora dati odgovor i daće odgovor. Hvala vam lijepo.
Hvala Vama, kolega Špiriću. Ja više prijava ____________(?) [[nije uključen mikrofon]] Molim vas, molim vas, samo polako. Pošto nema više prijavljenih za raspravu, zaključujemo raspravu o proceduri. Kolega Bećiroviću, Vi ste malo, oprostite nemojte. Ništa osobno gospodine, ništa osobno, Vi ste nam dobrodošli gost, došli ste na svoju ruku, ja ovdje poštujem to. Maloprije je kolege Bećirović rekao ko je predlagač ovog Zakona. Ja sad imam samo jedan prijedlog, samo jedan prijedlog, za jedno ovlaštenja kad je Uprava za neizravno operezivanje u pitanju, tu je gospodine Sedin Mešinović u ime Odjela za poreze iz Uprave i tu je ministar na razini Vijeća ministara, sve druge ovlasti nemamo i molim vas nemojte da pravimo grešku poslovničku, a svakako pričamo samo o proceduri još uvijek i s te strane predlagač ovdje, niko da se ne naljuti, nije SDP nego Zastupnički dom ili neko koga on ovlasti i tu smo stali što se tiče ovoga. Znači, ja zaključujem raspravu i nema više prijavljen nikog. Hval vam. 18 Molim vas pokrenite proceduru glasovanja oko toga, glasujemo, znači, o proceduri, dakle, o tome hoće li se razmatrati Prijedlog zakona po žurnom postupku u skladu sa člankom 124. Poslovnika Doma naroda. Molim vas pokrenite proceduru glasovanja. Hvala lijepo. Nazočno 14 – za 10, protiv 4, suzdržan niko. Federacija BiH – 9 za, Republika Srpska – 1 za, 4 protiv. Imamo opću, ali nemamo entitetsku većinu.
/nije uključen mikrofon/
Nemamo, nemamo, obzirom da nemamo kolege Izetbegovića, obzirom da još nije stigao, rekao je da će do ovi doba doći, obzirom da nemamo Kolegij koji može o ovome odlučiti mi smo sad ostali u poziciji da usuglasimo ovaj dio. Time je iscrpljen današnja aktivnost vezano za dnevni red ove sjednice. Hvala vam lijepo. Sjednica završena u 15:45 sati.